На основу члана 28. тачка б), члана 7. и члана 24. став (1) Закона о контроли спољнотрговинског промета роба двојне намјене („Службени гласник БиХ“, број 53/16) те члана 61. став 2. Закона о управи („Службени гласник БиХ“, бр. 32/02 и 102/09), министар спољне трговине и економских односа доноси

**УПУТСТВО**

**О ОБЛИКУ, САДРЖАЈУ И ВОЂЕЊУ ЕВИДЕНЦИЈE У РЕГИСТРУ ЛИЦА ЗА ОБАВЉАЊЕ СПОЉНОТРГОВИНСКОГ ПРОМЕТА РОБОМ ДВОЈНЕ НАМЈЕНЕ**

**Члан 1.**

**(Предмет)**

Упутством о oблику, садржају и вођењу евиденцијe у Регистру лица за овављање спољнотрговинског пpомета робом двојне намјене (у даљем тексту: Упутство) прописује се обавеза вођења евиденција о физичким и правним лицима која се баве прометом роба двојне намјене, обавеза вођења евиденција о свим издатим дозволама и исправама у спољнотрговинском промету роба двојне намјене и прописује садржај и облик евиденција те поступак евидентирања, у складу са одредбама Закона о контроли спољнотрговинског промета роба двојне намјене („Службени гласник БиХ“, број 53/16), (у даљем тексту: Закон).

**Члан 2.**

**(Значење израза)**

Изрази коришћени у овом Упутству имају иста значења као и изрази коришћени у Закону.

**Члан 3.**

**(Врсте евиденција)**

Министарство спољне трговине и економских односа БиХ (у даљем тексту: Министарство), је обавезно да води сљедеће врсте евиденција:

а) евиденцију о свим физичким и правним лицима које подносе захтјев за издавање дозвола и исправа из члана 5. Закона; и

б) евиденцију о издатим дозволама и исправама у спољнотрговинском промету роба двојне намјене.

**Члан 4.**

**(Сврха евидентирања)**

Евиденција се води с циљем олакшавања поступка извјештавања надлежних органа и институција, у складу са чланом 24. Закона.

**Члан 5.**

**(Садржај евиденција о физичким и правним лицима)**

(1) У Евиденцију о физичким и правним лицима које подносе захтјев за издавање дозвола или исправа уносе се сљедећи подаци:

1. редни број у евиденцији;

б) подаци о подносиоцу захтјева, и то назив и сједиште правних лица, односно име и презиме и мјесто пребивалишта за физичка лица;

ц) име и презиме одговорног лица у правном лицу и лица овлаштеног за спољнотрговински промет.

(2) Приликом првог подношења захтјева за издавање дозвола и исправа у спољнотрговинском промету роба двојне намјене физичка су лица, уз захтјев, дужна доставити овјерену копију личне карте и одобрење надлежног органа за обављање дјелатности, ако је посебним законским прописима предвиђена обавеза прибављања одговарајућег одобрења за обављање те дјелатности.

(3) Ако су подносоци захтјева за издавање дозвола и исправа у спољнотрговинском промету роба двојне намјене правна лица, уз први поднесени захтјев, дужна су доставити сљедећу документацију:

1. овјерену копију рјешења о упису у судски регистар,

б) доказ о упису у Јединствени регистар обвезника индиректних пореза,

ц) податке о одговорним и овлаштеним лицима и њиховим функцијама, уз обавезно навођење података о лицу овлаштеном за спољнотрговински промет,

д) одобрење надлежног органа за обављање дјелатности, ако је посебним законским прописима предвиђена обавеза прибављања одговарајућег одобрења за обављање те дјелатности.

(4) Подаци из става (3) тачка ц) овог члана морају бити потписани од стране одговорног лица у правном лицу.

(5) Правна лица основана законом не достављају рјешење о упису у судски регистар из става (3) тачка а) овог члана, али су дужна у захтјеву навести пропис којим су основани.

**Члан 6.**

**(Садржај евиденција о издатим дозволама и исправама)**

(1) За све врсте дозвола и исправа, које се издају у складу са Законом, Министарство води посебне евиденције.

(2) У Евиденцију о издатим дозволама и исправама уноси се сљедеће:

а) редни број дозволе или исправе;

б) назив и сједиште правног лица, корисника дозволе или исправе, односно име и презиме и мјесто пребивалишта физичког лица;

ц) подаци о одговорном лицу у правном лицу и лицу овлаштеном за спољнотрговински промет;

д) број и датум подношења захтјева за издавање дозволе или исправе;

е) подаци о увознику, извознику и брокеру, уколико постоји;

ф) подаци о крајњем кориснику и крајњој употреби;

г) количина, врста и вриједност робе из дозволе или исправе;

х) број дозволе или исправе, датум издавања и рок важења дозволе или исправе;

и) реализација дозволе или исправе; и

ј) напомена, уколико постоји потреба за евидентирањем неких специфичних околности.

**Члан 7.**

**(Облик и начин вођења евиденција)**

(1) Евиденције из члана 3. овог Упутства се воде електронски, у форми табела.

(2) Уношење података у евиденцију о правним и физичким лицима која подносе захтјев за издавање дозвола или исправа врши се ажурно, уредно, прегледно, хронолошки, односно по датуму пријема захтјева у Министарству.

 (3) Уношење података у евиденцији о издатим дозволама и исправама врши се ажурно, уредно, прегледно и по редном броју издате дозволе или исправе.

**Члан 8.**

**(Престанак важења)**

Ступањем на снагу овог Упутства престаје важење Упутства о процедури регистрације правних и физичких лица за спољнотрговински промет роба и услуга од стратешке важности за сигурност Босне и Херцеговине („Службени гласник БиХ“, број 19/10).

**Члан 9.**

**(Ступање на снагу)**

Ово Упутство ступа на снагу осмог дана од дана објављивања у „Службеном гласнику БиХ“.

Број: 03-3-02-332/17 **МИНИСТАР**

26. јануара 2017. године **Мирко** **Шаровић**

 Сарајево

Објављено у „Службеном гласнику БиХ“ број 12/17 од 21. 02. 2017. године

***Овај текст је за инерну употребу, и на исти се не може позивати приликом службене употребе***